T1537.2
Exported from Holy-Writings.com on 2026-06-18 - 1 clipping

阿毘達磨法蘊足論尊者大目乾連造三藏法師玄奘奉　詔譯(2)

2 預流支品預流支品第二

一時薄伽梵在室羅筏，住逝多林給孤獨園。

爾時世尊告苾芻眾：

「有四種法，若正勤脩，是人名為多有所作。

何等為四？

謂親近善士、聽聞正法、如理作意、法隨法行。

汝等苾芻應如是學：

我當親近供養善士，恭敬一心聽聞正法，如理觀察甚深妙義，精進脩行法隨法行。」

爾時世尊為攝前義而說頌曰：

「善哉見善士，　　能斷疑增慧，令愚成智人，　　慧者應親近。

善士應親近，　　以親近彼時，令疑斷慧增，　　使愚成智故。」

云何為善士？

謂佛及弟子。

又諸所有補特伽羅，具戒具德、離諸瑕穢、成調善法、堪紹師位、成就勝德，知羞悔過、善守好學、具知具見、樂思擇、愛稱量、憙觀察性，聰敏具覺慧、息追求有慧類，離貪趣貪滅、離瞋趣瞋滅、離癡趣癡滅、調順趣調順、寂靜趣寂靜、解脫趣解脫、越度趣越度、妙覺趣妙覺、涅槃趣涅槃，樂調順諦、離憍放逸、好慧忍辱柔和、升直道如見，專自調伏、專自寂靜、專自涅槃，為纔支身遊諸國邑王都聚落求衣食等，具質直、具調順、具足質直及調順，具忍辱、具柔和，具足忍辱及柔和，具供養、具恭敬、具足供養及恭敬，具正行、具守根、具足正行及守根，具軌範、具所行、具足軌範及所行，具信尸羅及聞捨慧，自具淨信亦能勸勵安立有情同具淨信，自具尸羅及聞捨慧亦能勸勵安立有情同具尸羅及聞捨慧，是名善士。

何故名善士？

以所說善士，離非善法、成就善法，具足成就四念住、四正勝、四神足、五根、五力、七等覺支、八聖道支，故名善士。

若能於此所說善士，親近承事恭敬供養，如是名為親近善士。

云何名為聽聞正法？

謂所親近供養善士，未顯了處為正顯了、未開悟處為正開悟，以慧通達深妙句義方便為其宣說施設安立開示，以無量門正為開示，苦真是苦、集真是集、滅真是滅、道真是道。

云何名為以無量門正為開示苦真是苦？

謂正開示生苦、老苦、病苦、死苦、怨憎會苦、愛別離苦、求不得苦，略說一切五取蘊苦。

如有頌言：

「諸蘊起為苦，　　生及出亦苦，生已有老苦，　　病苦與死苦，煩惱生為苦，　　生已住亦苦，非聰敏悔苦，　　不調伏死苦，無智有情苦，　　增羯吒私苦，愚夫生死苦，　　多劫馳流苦。」

此等名為以無量門正為開示苦真是苦。

云何名為以無量門正為開示集真是集？

謂正開示愛、後有愛、憙俱行愛、彼彼憙愛，為去來今眾苦因本、道路由緒，能作生緣起集等起，能起集等起現法中諸苦，身壞後苦由是出生。

如有頌言：

「因愛棄良醫，　　癰本榛藤渴，未調伏一切，　　數數感眾苦。

如樹根未拔，　　雖斫斫還生，未拔愛隨眠，　　數數感眾苦。

如毒箭在身，　　損壞色力等，眾生內有愛，　　損壞諸善根。」

此等名為以無量門正為開示集真是集。

云何名為以無量門正為開示滅真是滅？

謂正開示，即上所說愛、後有愛、憙俱行愛、彼彼憙愛，無餘永斷、棄捨變吐、盡離染滅、寂靜永沒，名為舍宅、亦名洲渚、亦名救護、亦名歸依、亦名所趣、亦名無憂、亦名無病、亦名無動、亦名無沒、亦名無熾、亦名無熱、亦名安隱、亦名惔怕、亦名善事、亦名吉祥、亦名涅槃。

如有頌言：

「究竟沙門果，　　調伏所稱讚，我慢滅無餘，　　永證甘露迹。

所歸住趣宅，　　勝宮佛所讚，惔怕滅無邊，　　彼岸常安隱。

所依盡苦滅，　　脫無窟究竟，勝義旨應供，　　智所習聖欣。

都無老病死，　　無愁歎苦憂，微難見無邊，　　滅諦無同類。」

此等名為以無量門正為開示滅真是滅。

云何名為以無量門正為開示道真是道？

謂正開示，此道此行於去來今眾苦，能斷能棄、能吐能盡、能離染、能滅、能寂靜、能令永滅沒。

此復云何？

謂八支聖道：

正見、正思惟、正語、正業、正命、正精進、正念、正定。

如有頌言：

「此威猛一趣，　　如鳥路清虛，牟尼定所行，　　為眾數宣說。

哀愍說一趣，　　見道盡生邊，此道於瀑流，　　去來今能度。

能究竟調靜，　　能盡生死流，能通達多界，　　能開明眼道。

如殑伽駛流，　　速趣於大海，開示廣慧道，　　速證於涅槃。

哀愍一切眾，　　轉未聞法輪，教導諸天人，　　稽首度有海。」

此等名為以無量門正為開示道真是道。

若於此等所說正法，樂聽、樂聞、樂受持、樂究竟、樂解了、樂觀察、樂尋思、樂推究、樂通達、樂觸、樂證、樂作證，為聞法故，履艱險徑、涉邊表路、遊平坦道皆無忌難；為受持故，數以耳根，對說法音，發勝耳識，如是名為聽聞正法。

云何名為如理作意？

謂從善士聞正法已，內自慶慰，歡喜踊躍：

「奇哉世尊！能說如是深妙正法。

佛所說苦實為真苦，佛所說集實為真集，佛所說滅實為真滅，佛所說道實為真道。」

彼由如是內自慶慰歡喜踊躍引攝其心，隨攝等攝作意發意，審正觀察深妙句義，如是名為如理作意。

云何名為法隨法行？

謂彼旋環如理作意審正觀察深妙義已，便生出離遠離所生五勝善法，謂信、精進及念、定、慧。

彼於自內所生出離遠離所生五勝善法，脩習堅住無間脩習增上加行，如是名為法隨法行。

精進修行法隨法行，便得趣入正性離生。

所以得入正性離生，由精進脩法隨法行。

所以能脩法隨法行，由如理觀甚深妙義。

所以能觀甚深妙義，由能恭敬聽聞正法。

所以復能聽聞正法，由能親近供養善士。

若能親近供養善士便聞正法，聞正法已便能如理觀深妙義，如理觀察深妙義已便能進脩法隨法行，既精進脩法隨法行便得趣入正性離生。

如山頂上天雨霖霪先溪㵎滿，溪㵎滿已小溝瀆滿，小溝瀆滿已大溝瀆滿，大溝瀆滿已小河滿，小河滿已大河滿，大河滿已大海滿，大海如是漸次方滿。

聖道大海亦復如是，要先親近供養善士方聞正法，聞正法已方能如理觀深妙義，如理觀察深妙義已方能進脩法隨法行，精進脩行法隨法行得圓滿已方得趣入正性離生。

既得趣入正性離生，便名已生八支聖道，謂正見等如前已說。

如是四種，名預流支。

由此四種，於聖道流能獲能得、能至隨至、能辦能滿、能觸能證、能作證故，名預流支。

又此四種，於所求義，由脩習多脩習，能獲能得、能至隨至、能辦能滿、能觸能證。

能作證故，名預流支。

又此四種，於聖道流能隨順、能增長、能嚴飾、能磨瑩、能為常安助資糧故，名預流支。

又此四種，由語增語、由想等想施設言說為預流支故，名預流支。
-- T1537.2 — Taisho Tipitaka (CC0-1.0)